Morten Messerschmidt (DF), 2024-03-13:
Tak, formand.
Der er noget livsbekræftende over det her lovforslag for mig i dag.
Det bringer nemlig mig og sikkert også flere andre, måske ikke i salen, men ovre blandt embedsmændene, tilbage til nogle af de diskussioner, vi havde, da fru Connie Hedegaard var energi- og klimaminister.
Dengang var ccs og ccu fortsat fugle på taget.
Det var teknologier, hvis indhold og udbredelse og potentiale vi ikke rigtig kendte.
Jeg var den eneste i ordførerkredsen, som varmt var tilhænger af, at vi i Danmark skulle investere i både ccs og ccu.
En samlet venstrefløj betragtede mig også på det område som det mørkeste mørke og det ondeste onde, fordi det var en teknologi, der er jo ikke gik i takt med tanken om, at man skulle nedbringe vækst og produktion osv.
Så er det jo vidunderligt at opleve, hvordan tanker modnes.
Så står vi her 15 år senere – og jeg er stadig energiordfører, og på den måde kan man sikkert sætte et spørgsmålstegn ved min karriereudvikling – men dog alligevel med en væsentlig sejr, for nu er alle for.
Ikke mange havde forestillet sig, at også på det område var Dansk Folkeparti rorgængeren, der gik først – partiet, der først så lyset – som vi har oplevet det på så mange områder.
Så ja, det er vitterlig en glædens dag, selv om man kan sige, at det har været begrænsede superlativer de tidligere ordførere har valgt at pakke deres begejstring ind i.
Jeg er glad, fordi billedet nemlig er intakt: Fremskridtstroen, innovationen, den menneskelige kreativitet er det, som kommer til at løse problemet med den klimaudvikling, som vi har kunnet konstatere de seneste årtier.
Det er ikke afvikling.
Derfor må jeg bare mane til, at ministeren og hans ministerkollegaer måske også lader sig inspirere af det på andre områder.
I stedet for have en drøm om at lukke landbrugsproduktion ned ved skatter kunne man jo have den samme tiltro til landbruget, som man altså inden for anvendelsen af CO 2 har kunnet se, at industrien har kunnet frembringe.
Det kunne jo rent faktisk være ved ikke at banke folk oven i hovedet, men ved at investere i dem, som vi gør her i forhold til ccs og ccu, at landbruget ville udvikle teknologier, sådan at man – også på det område – kunne blive rorgænger i Danmark.
Der er ingen grund til at være pessimistisk på fremtidens vegne, og det er præcis det, som teknologien her har vist, og det håber jeg derfor at andre ministre, der arbejder med klimateknologier, vil lade sig inspirere af.
Når det er sagt, er der nogle bekymringer i forhold til den regulering, der lægges op til på prisdannelsessiden, som jeg også har nævnt over for både LA's og Moderaternes ordfører.
Man kan sådan set
sige, at Enhedslistens ordfører jo var inde på det samme problem med omvendt fortegn, nemlig med en lovprisning af, at det ikke skulle være private aktører, der driver bevægelsen.
Jeg tror, det er helt afgørende, at vi får private aktører ind på markedet.
For skal vi have priserne ned, kræver det konkurrence, og skal vi have konkurrence, skal vi også have flere aktører.
Og det er bare erfaringsmæssigt enormt svært for staten og monopoler at konkurrere med sig selv.
Så når man lægger op til, at de private aktører må tjene så minimalt, som man har foreslået i udkastet her, er det derfor min bekymring, at der vil være nogle af de store private aktører derude – det kunne være Ørsted, det kunne være Vattenfall, det kunne være andre – som egentlig gerne vil ind på markedet, godt kan se, at der er et potentielt marked, hvor man kan tjene nogle penge til primært jo pensionsopsparerne, også et meget anerkendelsesværdigt formål, synes jeg, men holder sig tilbage, hvis man ikke har en eller anden garanti for, at der så også kan komme sorte tal på bundlinjen.
Det er vores bekymring.
Derfor vil vi nok i udvalgsbehandlingen stille nogle spørgsmål om, om man ikke kunne smidiggøre den meget stramme regulering, der lægges op til her.
Men grundlæggende er det en god dag, hvor vi endnu en gang ser, at Dansk Folkeparti var langt forud for sin tid – og at få tak for det vil nok være for meget at bede om i et Folketing om dette.
Tak formand.